Cifrele Inspectoratului Județean al Poliției de Frontieră Oradea arată că în anul 2023, peste 7.500 de migranți au fost prinși încercând să iasă din țară ascunși în camioane prin punctul de trecere a frontierei de pe autostrada A1 (Nădlac II).
Având informații că într-o parcare de pe autostrada Arad-Timișoara, trei călăuze ajută opt migranți să se ascundă într-un camion, polițiștii de frontieră din Timiș au organizat în noaptea de 30 aprilie spre 1 mai 2024 un flagrant.
În momentul în care au intervenit pentru a-i prinde pe migranți și călăuzele lor, doi polițiști de frontieră au fost înjunghiați. Cei doi au fost duși la spital în stare stabilă, fiind în afara oricărui pericol. Surse apropiate anchetei au declarat pentru Libertatea că migranții (Nepal, Congo, Afganistan) și două dintre călăuze erau intrați în România legal, iar una dintre călăuze era în procedură de azil.
Dublă crimă, pe autostradă
Înjunghierea celor doi polițiști de frontieră este doar ultimul dintr-un șir de incidente violente extrem de grave în care au fost implicați migranți ajunși în vestul României pentru a trece ilegal frontiera cu Ungaria și pentru a ajunge în Occident.
Unul dintre cele mai grave cazuri a fost înregistrat în noaptea de 23 spre 24 octombrie 2020, când doi migranți afgani au fost uciși după o neînțelegere cu călăuzele, tot afgani, pornită de la bani. Concret, migranții și călăuzele lor s-au înțeles pentru suma de 1.000 de euro, iar în ultimul moment, tariful a crescut la 4.000 de euro.
În timpul conflictului, cele șase călăuzele au scos cuțitele și i-au amenințat pe migranți cu moartea. În încăierare, susțin procurorii, Rizaiy Kamal a înjunghiat mortal doi migranți, iar pe un al treilea l-a rănit grav.
După crime, Rizaiy Kamal a dispărut fără urmă, fiind condamnat în lipsă la 22 de ani și opt luni de închisoare. La doi ani și jumătate de la comiterea faptei, afganul a fost capturat în Franța și trimis în România. În apel, judecătorii au anulat condamnarea și au dispus rejudecarea cazului pentru că, deși a fost adus în țară înainte de pronunțarea sentinței, afganul nu a fost audiat.
Înjunghiat pe stradă, în Timișoara
În aprilie 2021, o încăierare dintre migranți afgani din zona Gării de Nord din Timișoara s-a soldat cu moartea unui afgan și rănirea gravă a altuia. Crima a avut loc chiar pe stradă, iar în urma omorului, ucigașul a fugit.
„În fapt, s-a reţinut că în cursul după-amiezii de 19.04.2021, în jurul orei 16.36, inculpatul A.F., cetăţean afgan, în timp ce se deplasa alături de alţi trei migranţi afgani, pe bulevardul Republicii din Timişoara, ar fi aplicat, în spate, victimei I.A.J., la rândul său migrant, o lovitură cu un cuţit, producându-i o plagă înjunghiată penetrantă, soldată cu hemoragie, leziune traumatică gravă ce a condus la decesul victimei, în scurt timp, la spital. În prealabil, în acelaşi context, inculpatul A.F. ar fi aplicat o lovitură de cuţit şi unui alt migrant, respectiv persoanei vătămate K.N., lovitură soldată cu o plagă înjunghiată care a impus internarea acestuia, în vederea acordării de îngrijiri medicale”, anunțau procurorii de la Parchetul de pe lângă Tribunalul Timiş, imediat după crimă. Afganul acuzat de omor a fost prins trei luni mai târziu în Grecia.
Migrant din Sri Lanka, mort după ce a fost ținut sechestrat
Un incident grav a avut loc în august 2023. Doi tineri din Sri Lanka, ajunși în România cu drept de muncă, au fost racolați de doi traficanți de migranți pakistanezi cu promisiunea că vor fi ajutați să fugă din România. Ajunși la Timișoara, migranții au fost cazați într-un apartament de pe Calea Torontalului.
Acolo, traficanții le-au cerut mai mulți bani decât au discutat inițial, iar migranții nu au fost lăsați să plece până nu achită suma. Încercând să scape din apartamentul în care au fost ținuți sechestrați, cei doi migranți au improvizat o frânghie din cearșafuri. Unul dintre cei doi tineri a reușit să ajungă la parter, dar cu al doilea tânăr, frânghia improvizată s-a rupt. Tânărul a căzut în gol și a murit.
Afgan omorât de cinci pakistanezi
În ianuarie 2024, o nouă crimă între migranți avea să șocheze opinia publică din Timișoara. O femeie a sunat la 112 să anunțe că un bărbat a fost înjunghiat, pe strada Căprioarei, după o bătaie între mai multe persoane. Ajunși la fața locului, polițiștii au constatat că victima a decedat, fiind vorba de un migrant afgan. În urma anchetei, cinci migranți din Sri Lanka au fost arestați.
„Din probatoriul administrat în cauză până la acest moment a rezultat că un număr de cinci cetățeni pakistanezi au săvârșit în coautorat infracțiunea de omor asupra unui cetățean afgan, constând în aceea că în data de 31 ianuarie 2024, în jurul orei 22.08, în timp ce se aflau pe strada Căprioarei din municipiul Timișoara, în urma unui conflict spontan, au agresat fizic victima de sex masculin, aplicându-i lovituri cu cuțite, cu picioarele, precum și cu un obiect contondent (o țeavă metalică), provocându-i victimei mai multe leziuni traumatice, care au condus la decesul acesteia în aceeași dată și în același loc”, au transmis procurorii Parchetului de pe lângă Tribunalul Timiș, după incident.
Mașină cu migranți, oprită cu focuri de armă, după o urmărire de 18 km
La începutul lunii aprilie, o mașină cu migranți a fost urmărită ca în filme de polițiștii de la Autostrăzi. Pentru oprirea mașinii, polițiștii au tras nouă focuri de armă, iar urmărirea s-a realizat pe o distanță de 18 km. În sensul giratoriu de la intersecția Centurii Timișoarei cu drumul spre Aeroportul Timișoara, mașina cu migranți a lovit alte două autoturisme și s-a oprit în afara drumului. Polițiștii au descoperit că la volan se afla un tânăr cu dublă cetățenie română și moldoveană, iar în mașină erau șase migranți din Egipt, Siria și Yemen.
Un alt incident grav în care au fost implicați migranți a avut loc în seara zilei de 11 noiembrie 2021. Doi migranți au murit și 10 au fost răniți într-un accident produs pe drumul judeţean 693, între localităţile Biled şi Iecea Mică, din judeţul Timiş. La volanul mașinii în care erau înghesuiți cei 12 migranți afgani se afla un tânăr de 23 de ani, fără permis, din județul Neamț.
Chiar dacă a fost rănit în accident, șoferul a reușit să fugă de la fața locului. Câteva ore mai târziu, tânărul s-a predate Poliției, pe numele său fiind deschis un dosar penal pentru ucidere din culpă, vătămare corporală din culpă, părăsirea locului accidentului fără încuviințarea poliţiei şi conducerea unui autovehicul fără a poseda permis de conducere.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro